4. การประกอบธุรกิจของแต่ละสายการบริการ

4.1 ธุรกิจที่ปรึกษาองค์กรและธุรกิจวาณิชธนกิจ

4.1.1 ลักษณะการบริการและการประกอบธุรกิจ

กลุ่มบริษัทฟินันซ่าให้บริการธุรกิจที่ปรึกษาองค์กรและธุรกิจวาณิชธนกิจภายใต้บริษัทย่อยที่อยู่ในประเทศไทยได้แก่
บล.ฟินันซ่า (FSL)
โดยมีทีมงานวาณิชธนกิจที่มีประสบการณ์และความเชี่ยวชาญในด้านการระดมเงินทุน
การปรับโครงสร้างทางการเงิน
และการหาพันธมิตรทางธุรกิจมีลักษณะรายละเอียดของการให้คำปรึกษาทางการเงินในด้านต่างๆ
ดังนี้

  ให้คำปรึกษาด้านหนี้สิน

จัดหาเงินกู้สำหรับโครงการ (Project Finance) โดยให้บริการจัดเตรียมข้อมูลทางการเงิน และหาแหล่งเงินกู้ยืมจากสถาบันการเงินทั้งในประเทศและต่างประเทศ 

ปรับโครงสร้างหนี้ (Debt Restructuring) โดยให้คำแนะนำแนวทางการจัดโครงสร้างหนี้ จัดทำประมาณการทางการเงินและวิเคราะห์ความเป็นไปได้ของกิจการหลังปรับโครงสร้าง และเป็นตัวแทนในการเจรจากับเจ้าหนี้

  ให้คำปรึกษาด้านการควบรวมกิจการ

การเข้าซื้อหลักทรัพย์เพื่อครอบงำกิจการ

  ให้คำปรึกษาด้านการระดมทุน

การออกและเสนอขายหลักทรัพย์ประเภทตราสารทุน ตราสารหนี้ หรือตราสารกึ่งหนี้กึ่งทุน เช่น หุ้นสามัญ หุ้นบุริมสิทธิ หุ้นกู้ หุ้นกู้แปลงสภาพ และใบสำคัญแสดงสิทธิต่างๆ เป็นต้น

การนำหลักทรัพย์เข้าจดทะเบียนในตลาดหลักทรัพย์

การหาผู้ร่วมทุน (Private Equity) 

  ให้คำปรึกษาทางการเงินประเภทอื่นๆ

การบริหารความเสี่ยงทางการเงินโดยใช้อนุพันธ์ทางการเงิน (Financial Derivatives) 

การให้ความเห็นที่เป็นอิสระต่อรายการต่างๆ ของบริษัทมหาชนตามข้อบังคับของ ตลท. 

การบริหารทางการเงินทั่วไป

การประเมินมูลค่าของกิจการ

การศึกษาความเป็นไปได้ของโครงการ

การพัฒนาเครื่องมือทางการเงินต่างๆ เพื่อสนองความต้องการของลูกค้าแต่ละราย (Tailor-Made Financial Products) 

4.1.2 การตลาด ภาวะอุตสาหกรรมและการแข่งขัน

บล.ฟินันซ่าจะให้ความสำคัญในด้านบริการและความสัมพันธ์กับลูกค้าทั้งที่เป็นบริษัทจำกัด บริษัทมหาชน
บริษัทจดทะเบียน หรือบุคคลทั่วไป โดยสามารถแบ่งกลุ่มลูกค้าเป้าหมายออกเป็น 2 กลุ่มใหญ่ดังนี้

กลุ่มลูกค้าใหม่ โดยรวบรวมรายชื่อบริษัทต่างๆ ที่มีศักยภาพ และอาศัยเครือข่ายความสัมพันธ์ของกลุ่มฟินันซ่า ที่มีอยู่เพื่อนำเสนอบริการที่ปรึกษาทางการเงินที่กลุ่มบริษัทมีความเชี่ยวชาญแบบครบวงจร 

กลุ่มลูกค้าเก่า เนื่องจากเป็นกลุ่มลูกค้าเดิมมีความความคุ้นเคยและเห็นผลงานและบริการที่ผ่านมา จึงเป็นข้อ ได้เปรียบการแข่งขันกับบริษัทอื่นๆ ดังนั้น การติดต่อกลุ่มลูกค้าอย่างใกล้ชิดและต่อเนื่องจะเป็นการ สร้างความสัมพันธ์ที่ดี และมีโอกาสที่จะได้รับงานจากกลุ่มลูกค้าดังกล่าวอย่างต่อเนื่องในอนาคต

เพื่อสร้างจุดเด่นในด้านบริการ จะนำเสนอบริการด้านการเงินอื่นๆ ที่มีอยู่ในกลุ่ม
นอกเหนือจากบริการด้านวาณิชธนกิจ เพื่อให้เกิดบริการแบบครบวงจร เช่น บริการด้านหลักทรัพย์
การลงทุน จัดหาแหล่งเงินทุนสนับสนุนธุรกรรม นอกจากนี้
เพื่อสร้างความไว้วางใจจากลูกค้าอย่างสม่ำเสมอ
จึงมีนโยบายที่จะรักษาและพัฒนาระดับคุณภาพของการบริการอย่างต่อเนื่อง
ทั้งในเรื่องของความคิดริเริ่มในการแก้ปัญหาให้ลูกค้า
การเน้นถึงความเข้าใจในลูกค้าและอุตสาหกรรมที่ลูกค้าประกอบธุรกิจอยู่
รวมทั้งการบริการที่ครบวงจร

ปัจจุบัน มีผู้ประกอบธุรกิจที่ปรึกษาทางการเงินเป็นจำนวนมาก
ซึ่งรวมถึงบริษัทที่ได้รับความเห็นชอบจากสำนักงาน ก.ล.ต. ณ วันที่ 5 กุมภาพันธ์ 2556
ทั้งหมดจำนวน 74 ราย ซึ่ง 3 รายได้การขอระงับธุรกิจเป็นการชั่วคราว (ข้อมูลจากเวบไซต์ของ
กลต.) และบริษัทอื่นๆ ที่ดำเนินธุรกิจใกล้เคียงกันทั้งที่อยู่ในประเทศและต่างประเทศอีกจำนวนมาก
ทำให้เกิดภาวะการแข่งขันที่สูง โดยมีปัจจัยด้านคุณภาพของทีมงาน ความเชี่ยวชาญในธุรกรรมต่างๆ
เครือข่ายความสัมพันธ์
และความคิดริเริ่มในการนำเสนอการแก้ปัญหาให้แก่ลูกค้าเป็นปัจจัยสำคัญในการแข่งขัน

ปี 2555 บล.ฟินันซ่ามีกำไรหลังหักภาษี 105.8 ล้านบาท เทียบกับตัวเลขขาดทุน 11.5
ล้านบาทในปี 2554 โดยมีรายรับเพิ่มขึ้นร้อยละ 313 หรือ 321.2 ล้านบาท
นับว่าปีนี้เป็นปีหนึ่งที่บริษัทประสบความสำเร็จมากที่สุด
ทั้งในแง่ของผลประกอบการและการยอมรับคุณภาพงาน ผลงานอันโดดเด่นได้แก่
การจัดสรรหุ้นให้แก่ประชาชนทั่วไปในลักษณะเฉพาะเจาะจง (Preferential Public
Offering หรือ PPO) มูลค่า 92,300 ล้านบาท ของบริษัท ปตท.สำรวจและผลิตปิโตรเลียม
จำกัด  (มหาชน) (ปตท.สผ.) ซึ่งได้รับรางวัลหุ้นสามัญใหม่เพิ่มทุนยอดเยี่ยมประจำปี 2555 จาก
The Asset Triple A Regional Awards ทั้งนี้ บล.ฟินันซ่าได้ทำสัญญากับ ปตท.สผ.
ให้เป็นผู้ร่วมจัดการการจัดสรรหุ้นภายในประเทศ และผู้จัดการร่วมหลักร่วมกับบริษัทที่ปรึกษาต่างชาติ
5 บริษัทและในประเทศ 2 บริษัท ผลงานสำคัญอีกชิ้นหนึ่งคือ
การเสนอขายหุ้นสามัญเพิ่มทุนแบบเฉพาะเจาะจง และการเสนอซื้อหุ้นบริษัท สยามโกลบอลเฮาส์
(จำกัด) (Global) โดยบริษัท ปูนซีเมนต์ไทย จำกัด (มหาชน) (SCC)
ซึ่งได้รับการตอบรับอย่างดีจากกลุ่มนักลงทุน ดังที่สะท้อนออกมาในราคาหุ้น Global
ซึ่งซื้อขายในระดับสูงที่สุดในประวัติการณ์ และสูงกว่าราคาเสนอซื้อ โดย
บล.ฟินันซ่ามีบทบาทเป็นที่ปรึกษาด้านการเงินให้กับ Global
และเป็นที่ปรึกษาด้านการเตรียมคำเสนอซื้อหุ้นแก่ SCC

4.1.3 การจัดหาผลิตภัณฑ์และบริการ

ณ สิ้นปี 2555 FSL มีทีมงานด้านวาณิชธนกิจรวมทั้งสิ้น 16 คน มีผู้ได้รับความเห็นชอบจาก
ก.ล.ต.ให้เป็นผู้ควบคุมการปฏิบัติงาน 4 ราย โดยผู้บริหารของ FSL
เป็นผู้ที่มีประสบการณ์ในธุรกิจวาณิชกิจมาเป็นเวลานานและมีความสัมพันธ์ที่ดีต่อลูกค้า
โดยงานที่ได้รับส่วนใหญ่จะได้จากความสัมพันธ์และคำแนะนำจากลูกค้าเก่าและความชำนาญที่กลุ่มฟินันซ่ามีอยู่

ขั้นตอนหลักๆ ในการทำงาน
จะเริ่มจากการศึกษากฎระเบียบที่เกี่ยวข้องและศึกษาแนวทางในการแก้ปัญหาให้กับลูกค้า
ให้คำแนะนำ ตรวจสอบฐานะของกิจการ (Due Diligence)
โดยการสอบถามผู้บริหารและตรวจสอบเอกสาร
จัดเตรียมประมาณการทางการเงินหรือเอกสารที่เกี่ยวข้อง และประสานงานกับหน่วยงานที่เกี่ยวข้อง
โดยการดำเนินงานจะทำเป็นทีมดังนั้น หากสูญเสียบุคลากรไป
สามารถจัดหาบุคลากรเข้าปฏิบัติงานแทนได้ทันที จึงไม่ส่งผลกระทบใดๆ ในด้านการพึ่งพาบุคลากร
หรือปัญหาขาดแคลนบุคลากร

 

4.2 ธุรกิจบริหารกองทุน

4.2.1 ลักษณะการบริการ

การให้บริการในส่วนของธุรกิจบริหารกองทุนสามารถแบ่งออกเป็นสองส่วน คือ กองทุนต่างประเทศ
และกองทุนในประเทศซึ่งดำเนินการโดยบริษัทย่อย 2 บริษัทคือ บริษัท ฟินันซ่า ฟันด์ แมเนจเม้นท์
จำกัด (FFM) และบริษัทหลักทรัพย์จัดการกองทุน ฟินันซ่า จำกัด (FAM) ตามลำดับ

กองทุนต่างประเทศ

สำหรับกองทุนในต่างประเทศนั้น
เพื่อความคล่องตัวในการบริหารรายได้และค่าใช้จ่ายซึ่งเป็นสกุลเงินเหรียญสหรัฐ บริษัทจึงให้ FFM
ซึ่งเป็นบริษัทที่จดทะเบียนในต่างประเทศเป็นคู่สัญญากับกองทุนต่างๆ
ในการให้คำแนะนำด้านการลงทุนในหลักทรัพย์ของกิจการที่มีความเหมาะสมในการลงทุนแก่กองทุนที่จดทะเบียนในต่างประเทศ
ลักษณะการให้บริการแก่กองทุนต่างประเทศสามารถแบ่งออกเป็น 2 ประเภทดังนี้

  1) ให้คำปรึกษาการลงทุนและบริหารกองทุน

กองทุนที่จดทะเบียนในต่างประเทศที่ได้รับบริการด้านที่ปรึกษาการลงทุนและบริหารกองทุนนั้นเป็นกองทุนขนาดเล็ก
(ต่ำกว่า 50 ล้านเหรียญสหรัฐ) ถึงขนาดกลาง (50 - 100 ล้านเหรียญสหรัฐ)
ที่มีผู้ลงทุนเป็นนักลงทุนสถาบันต่างประเทศ หรือนักลงทุนที่เป็นกองทุนต่างประเทศในตลาดเกิดใหม่
(Emerging Market Fund)
ที่ต้องการลงทุนโดยตรงในประเทศไทยและประเทศอื่นในแถบอินโดจีน
โดยจะช่วยดำเนินการจัดตั้งกองทุนและหาพันธมิตรนักลงทุนต่างประเทศที่มีความสนใจ
ซึ่งกองทุนต่างประเทศที่จัดตั้งขึ้นจะมีลักษณะกองทุนและนโยบายของแต่ละกองทุนที่แตกต่างกันไปตามความต้องการของผู้ลงทุน
กองทุนดังกล่าวมีลักษณะการลงทุนแบบโดยตรง (Direct Investment) ในหลักทรัพย์ประเภททุน
หรือตราสารกึ่งหนี้กึ่งทุนของกิจการที่เป็นทั้งบริษัทที่จดทะเบียนในตลาดหลักทรัพย์
หรือมิได้จดทะเบียนในตลาดหลักทรัพย์ที่มีความต้องการเงินทุนเพื่อใช้ขยายกิจการ
หรือปรับโครงสร้างธุรกิจ
ลักษณะการลงทุนโดยตรงนี้ผู้ที่เป็นที่ปรึกษาการลงทุนจะต้องทำการศึกษาในเชิงลึกในข้อมูลของบริษัทที่จะเข้าทำการลงทุนทั้งในแง่ของธุรกิจและการบริหารงานและต้องมีการเจรจาพร้อมทั้งการทำความเข้าใจกับผู้ถือหุ้นรายใหญ่ของบริษัทที่จะทำการลงทุนถึงการเข้าซื้อหุ้นและการร่วมลงทุนโดยกองทุนจะลงทุนในระยะเวลาประมาณ
3 - 5 ปี
และลงทุนในสัดส่วนที่มีนัยสำคัญโดยมีตัวแทนของกองทุนเข้าร่วมเป็นกรรมการของกิจการเพื่อจะได้ทำการเสนอแนะที่เป็นประโยชน์
และตรวจสอบติดตามผลการดำเนินงาน อนึ่ง
กองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
ก.ล.ต.

ในธุรกิจนี้ FFM จะทำการว่าจ้างให้ FNS เป็นผู้ศึกษาความเป็นไปได้ในการลงทุน
รวมทั้งการวิเคราะห์ผลการดำเนินงานและฐานะทางการเงินของบริษัทเป้าหมาย
ศึกษาและกำหนดรูปแบบการลงทุนและการจำหน่ายเงินลงทุน เงื่อนไขการลงทุน
และราคาที่เหมาะสมในการลงทุน รวมทั้งช่วยเจรจาต่อรองในเรื่องต่างๆ ที่เกี่ยวกับการลงทุน
นอกจากนี้ ยังเป็นผู้บริหารเงินลงทุน
โดยจะจำหน่ายหลักทรัพย์หรือเงินลงทุนในตลาดหลักทรัพย์หรือขายให้นักลงทุนอื่นที่สนใจ
เมื่อได้รับผลตอบแทนจากการลงทุนที่กำหนดไว้หรือมากกว่า
และนำผลกำไรที่ได้จ่ายตอบแทนให้กับผู้ลงทุน

  2) การดำเนินการและจัดการให้แก่กองทุน

การดำเนินการและจัดการให้แก่กองทุนต่างประเทศภายหลังเข้าลงทุนในกิจการใดๆ
ยังครอบคลุมถึงการให้บริการสนับสนุนต่อกองทุนในเรื่องอื่นๆ อีก เช่น

การทำบทวิเคราะห์ในทางเศรษฐกิจ อุตสาหกรรม และผลการดำเนินงานของบริษัทที่เข้าทำการลงทุน

การจัดการในเรื่องของการจัดเก็บผลประโยชน์เช่นเงินปันผลหรือเงินรับอื่นๆที่ได้จากสินทรัพย์ที่เข้าลงทุนและการชำระหนี้สินของกองทุนจากสินทรัพย์ของกองทุน

การเปิดบัญชีธนาคารของกองทุนรวมทั้งการติดต่อและรักษาความสัมพันธ์กับธนาคารพาณิชย์ต่างๆ กับกองทุน

การทำบัญชีและการคำนวณมูลค่าสินทรัพย์สุทธิของกองทุน

การประสานงานกับหน่วยงานและตัวแทนของรัฐที่เกี่ยวข้อง

กองทุนต่างประเทศที่อยู่ภายใต้การให้คำปรึกษา บริหาร และจัดการของ FFM มีมูลค่าสินทรัพย์รวมของกองทุน ณ วันที่ 31 ธันวาคม 2555 ประมาณ 9 ล้านเหรียญสหรัฐ รายละเอียดลักษณะของกองทุนและค่าตอบแทนในการให้บริการมีดังต่อไปนี้

(1) The Finansa Vietnam Fund

ลักษณะกองทุน กองทุนเปิด

ขนาดของกองทุน ณ วันจัดตั้ง : มูลค่าประมาณ 3.7 ล้านเหรียญสหรัฐ

นโยบายการลงทุน
ลงทุนในหลักทรัพย์จดทะเบียนและไม่ได้จดทะเบียนกับตลาดหลักทรัพย์ในประเทศเวียดนาม

มูลค่าสินทรัพย์ที่ใช้ในการคำนวณ ณ วันที่ 31 ธันวาคม 2555 : มูลค่าประมาณ 2 ล้านเหรียญสหรัฐ

ค่าธรรมเนียมการบริหารกองทุน

(2) The New-S Finansa Vietnam Balanced Trust

ลักษณะกองทุน กองทุนเปิด

ขนาดของกองทุน ณ วันจัดตั้ง : มูลค่าประมาณ 4.1 ล้านเหรียญสหรัฐ

นโยบายการลงทุน ลงทุนในหลักทรัพย์ตราสารทุนและตราสารหนี้ในประเทศเวียดนาม

มูลค่าสินทรัพย์ที่ใช้ในการคำนวณ ณ วันที่ 31 ธันวาคม 2555 : มูลค่าประมาณ 3 ล้านเหรียญสหรัฐ

ค่าธรรมเนียมการบริหารกองทุน

(3) CMBI Finansa Chaina Vietnam Fund Ltd.

ลักษณะกองทุน กองทุนเปิด

ขนาดของกองทุน ณ วันจัดตั้ง : มูลค่าประมาณ 4 ล้านเหรียญสหรัฐ

นโยบายการลงทุน ลงทุนในหลักทรัพย์ตราสารทุนและตราสารหนี้ในประเทศเวียดนาม
และประเทศสาธารณรัฐประชาชนจีน

มูลค่าสินทรัพย์ที่ใช้ในการคำนวณ ณ วันที่ 31 ธันวาคม 2555 : มูลค่าประมาณ 4 ล้านเหรียญสหรัฐ

ค่าธรรมเนียมการบริหารกองทุน

ปัจจุบัน กลุ่มฟินันซ่าภายใต้การดำเนินงานของบริษัทย่อย FFM
มีสัญญาที่เกี่ยวข้องกับการให้บริการที่ปรึกษา บริหารการลงทุน และบริหารกองทุนดังต่อไปนี้

(1) ชื่อสัญญา สัญญาการบริหารกองทุน ระหว่าง FFM และ New-S Finansa Vietnam
Balanced Trust

  วันที่ลงนาม กันยายน 2551

  ระยะเวลาให้บริการ ตลอดอายุของกองทุน

  ขอบเขตงาน New – S ตกลงว่าจ้างให้ FFM บริหารกองทุน

  ผลตอบแทน กองทุนจะชำระค่าบริหารกองทุนร้อยละ 1.275 ของมูลค่าสินทรัพย์สุทธิ

(2) ชื่อสัญญา สัญญาการบริหารการลงทุน ระหว่าง FFM และ CMBI Finansa China Vietnam
Fund Ltd.

  วันที่ลงนาม กันยายน 2554

  ระยะเวลาให้บริการ ตลอดอายุของกองทุน

  ขอบเขตงาน CMBI F ตกลงว่าจ้างให้ FFM บริหารการลงทุนของกองทุน

  ผลตอบแทน กองทุนจะชำระค่าบริหารการลงทุนเป็นรายเดือนเท่ากับร้อยละ 1.5
  ของมูลค่าสินทรัพย์สุทธิของกองทุนในส่วนของ FFM

กองทุนในประเทศ

ในส่วนของกองทุนในประเทศนั้น FAM จะเป็นผู้ออกกองทุนหน่วยลงทุนต่างๆ
จำหน่ายแก่ประชาชนและเป็นผู้บริหารเงินที่ได้จากการจำหน่ายหน่วยลงทุนดังกล่าวโดยการลงทุนในหลักทรัพย์หรือสินทรัพย์อื่นหรือการหาดอกผลโดยวิธีอื่น
กองทุนที่ FAM ออกจำหน่ายเสนอแก่ผู้ลงทุนในประเทศประกอบด้วยกองทุนสำรองเลี้ยงชีพ
และกองทุนรวม ซึ่งรวมถึงกองทุนฟินันซ่า โกลบอล
อโลเคชั่น กองทุนฟินันซ่า โกลบอล คอมมอดดิตี้
กองทุนเปิดดัชนีธุรกิจพลังงานและธุรกิจปิโตรเคมีและเคมีภัณฑ์ กองทุนเปิด
ฟินันซ่าตราสารหนี้ กองทุนเปิดหน่วยลงทุนฟินันซ่า โกลบอล ธีมเมติก เอควิติ้ส์
และกองทุนเปิดฟินันซ่า เพิ่มพูนทรัพย์ โดยมีมูลค่าสินทรัพย์ภายใต้การบริหาร ณ วันที่ 31 ธันวาคม
2555 อยู่ที่ 34,591 ล้านบาท

ตารางสรุปกองทุนภายใต้การบริหารของกลุ่มฟินันซ่าทั้งที่เป็นกองทุนในประเทศและกองทุนต่างประเทศ
มีดังนี้

[]

4.2.2 การตลาด ภาวะอุตสาหกรรมและการแข่งขัน

ในส่วนของกองทุนต่างประเทศ กลุ่มลูกค้าเป้าหมายได้แก่สถาบันการเงินชั้นนำ
หรือกองทุนต่างประเทศที่ลงทุนในตลาดเกิดใหม่ (Emerging Market Fund)
หรือกองทุนที่ลงทุนในกองทุนต่างๆ (Fund of Funds) ที่สนใจลงทุนในประเทศแถบเอเซีย
ในส่วนของกองทุนในประเทศ
กลุ่มลูกค้าเป้าหมายได้แก่ประชาชนทั่วไปที่ต้องการหาทางเลือกอื่นในการลงทุนนอกจากการฝากเงินกับธนาคารซึ่งให้อัตราผลตอบแทนที่ค่อนข้างต่ำโดยกลุ่มฟินันซ่าจะใช้จุดเด่นด้านประสบการณ์
ทีมงานที่มีความพร้อมและความเชี่ยวชาญ
ผลการดำเนินงานการบริหารกองทุนที่ผ่านมาและเครือข่ายความสัมพันธ์ที่มีในประเทศและต่างประเทศในการเข้าถึงบริษัทลงทุนเป้าหมาย
เป็นปัจจัยสำคัญในการทำการตลาดและแข่งขันในการบริหารกองทุน

ปัจจุบัน มีกองทุนต่างประเทศจำนวนมากที่จัดตั้งขึ้นเพื่อลงทุนโดยตรงในประเทศต่างๆ
และส่วนหนึ่งมีแนวโน้มที่จะลงทุนในประเทศแถบเอเซีย
โดยทั่วไปกองทุนต่างประเทศที่มีทีมงานซึ่งพร้อมและมีความเข้าใจในกฎหมาย
และกฎระเบียบที่เกี่ยวข้องของประเทศนั้นๆ จะเป็นผู้ดำเนินการลงทุนและบริหารเงินลงทุนเอง
อย่างไรก็ตาม มีกองทุนต่างประเทศหลายแห่งที่มีความสนใจลงทุนในประเทศที่เกิดใหม่
แต่ขาดทีมงานและความสามารถในการเข้าถึงบริษัทเป้าหมาย
ให้ความสนใจที่จะใช้บริการที่ปรึกษาและบริหารการลงทุนที่มีประสบการณ์มาช่วยให้คำปรึกษา
ดำเนินการและบริหารแทนกองทุน
ปัจจุบันมีผู้ให้คำปรึกษาการลงทุนแก่กองทุนต่างประเทศเป็นจำนวนมากทั้งที่อยู่ในประเทศไทยและในต่างประเทศ
ทำให้ภาวะการแข่งขันอยู่ในระดับสูง
โดยผู้ให้บริการที่มีทีมงานบุคลากรที่พร้อมด้วยประสบการณ์ ความสามารถ
ผลงานในอดีตด้านการบริหารกองทุนที่สามารถสร้างผลตอบแทนที่ดี
จะมีข้อได้เปรียบและเป็นปัจจัยแห่งความสำเร็จของธุรกิจนี้ โดยในประเทศไทยนั้น
กลุ่มบริษัทฟินันซ่าเป็นหนึ่งในบริษัทชั้นนำในประเทศที่ให้คำปรึกษาและบริหารการลงทุน
โดยมีผลการดำเนินงานในอดีตที่ดี
มีความพร้อมในด้านบุคลากรและมีเครือข่ายความสัมพันธ์ที่กว้างกับบริษัทต่างๆ
ทั้งในประเทศไทยและต่างประเทศ
จึงได้รับความเชื่อมั่นจากหุ้นส่วนกองทุนต่างประเทศชั้นนำให้เป็นผู้บริหารกองทุน

อย่างไรก็ตาม FFM ยังคงเผชิญแรงต้านรุนแรงในปี 2555 โดยนับตั้งแต่ช่วงกลางปี 2551
เป็นต้นมา
นักลงทุนต่างประเทศค่อนข้างระมัดระวังในการลงทุนกับบริษัทผู้บริหารกองทุนขนาดเล็กที่มีนโยบายลงทุนในตลาดเฉพาะเจาะจง
แม้จะมีกองทุนสถาบันไหลเข้าสู่ตลาดเอเชียอย่างมากในช่วงสองปีที่ผ่านมา
แต่ส่วนใหญ่จะลงทุนโดยตรงไปในหุ้นจดทะเบียน
หรือกองทุนเปิดหุ้นทุนที่จดทะเบียนซื้อขายในตลาดหลักทรัพย์ (Exchange Trade Fund - ETF)
ซึ่งเน้นการลงทุนในหลักทรัพย์จดทะเบียน ขณะที่ตลาดเฉพาะของ FFM
คือการลงทุนในหุ้นที่ไม่ได้จดทะเบียนซื้อขายอยู่ในตลาดหลักทรัพย์ (Private Equity - PE)
ซึ่งแม้ว่าจะมีความสนใจลงทุนใน PE ของตลาดอาเซียนอยู่
แต่การออกกองทุนเฉพาะของแต่ละประเทศเองยกเว้นอินโดนีเซีย
กลับไม่ประสบความสำเร็จในการดึงดูดนักลงทุน เนื่องจากนักลงทุนต่างประเทศที่ให้ความสนใจใน
PE มักต้องการตัวเลือกเบ็ดเสร็จในอาเซียน มากกว่าจะประเมิน เปรียบเทียบ
และพิจารณาความแตกต่าง ของกองทุนเล็กๆ ของแต่ละประเทศในภูมิภาคนี้
จึงกลายเป็นการสร้างโอกาสให้บริษัท เนื่องจากปัจจุบันในท้องตลาดมีผลิตภัณฑ์ PE
ที่เข้าถึงตลาดอาเซียนอย่างแท้จริงอยู่ไม่กี่กองทุนเท่านั้น

สำหรับกองทุนในประเทศภายใต้การบริหารของ FAM มีการขยายตัวจากสินทรัพย์ของกองทุนรวม
โดยเฉพาะจากกองทุนเปิดดัชนีธุรกิจพลังงานและธุรกิจปิโตรเคมีและเคมีภัณฑ์
และกองทุนรวมอสังหาริมทรัพย์ โดยกองทุนแรกได้รับประโยชน์จากราคาหุ้นถือครองที่เพิ่มขึ้น
ในขณะที่กองทุนรวมอสังหาริมทรัพย์เป็นกองทุนที่มีอยู่เดิมโดยผู้บริหารอื่นและ FAM
ได้เข้ารับบริหารในเดือนสิงหาคม 2555 สินทรัพย์หลักของกองทุนนี้ได้แก่ อาคารโกลว์ ตรีนิตี้ สีลม
ซึ่งตั้งอยู่ด้านหลังของธนาคารกรุงเทพ สำนักงานใหญ่ นอกจากนี้
ยังมีการเติบโตอย่างมีนัยสำคัญของกองทุนรวมตราสารหนี้ของ FAM
ซึ่งเป็นกลุ่มอุตสาหกรรมการลงทุนที่มีการขยายตัว
และสะท้อนให้เห็นถึงความกังวลด้านความเสี่ยงต่อการลงทุนของนักลงทุนรายย่อยที่ดำเนินมาตลอดทั้งปี
รวมถึงอัตราดอกเบี้ยเงินฝากที่ยังคงอยู่ในเกณฑ์ต่ำ ส่วนด้านกองทุนรวมอื่นๆ
ของบลจ.ฟินันซ่าแทบไม่มีการเปลี่ยนแปลงขนาดของสินทรัพย์ภายใต้การบริหารจัดการ

ณ ปลายปี 2555 มีบริษัทหลักทรัพย์จัดการกองทุนทั้งหมด 24 บริษัท
มีกองทุนรวมที่จดทะเบียนและยังดำเนินการอยู่ทั้งสิ้น 1,399 กองทุน มูลค่าสินทรัพย์สุทธิ (NAV)
ทั้งสิ้น 2,614 พันล้านบาท มีกองทุนสำรองเลี้ยงชีพจำนวน 441 กองทุนมูลค่าสินทรัพย์สุทธิ 696
พันล้านบาท และกองทุนส่วนบุคคลทั้งหมดมี 2,050 กองทุน มูลค่าสินทรัพย์สุทธิ 321 พันล้านบาท
โดย FAM มีส่วนแบ่งตลาดอยู่ที่ร้อยละ 0.82 ร้อยละ 1.84 และร้อยละ 0.15
ของกองทุนแต่ละประเภทตามลำดับ (ข้อมูลจากเวบไซต์ของ กลต. และสมาคมบริษัทจัดการลงทุน)
FAM นับเป็นบริษัทหลักทรัพย์จัดการกองทุนขนาดเล็ก ที่มีส่วนแบ่งตลาดต่ำ
แต่มีนโยบายที่จะเติบโตโดยการสร้างผลติภัณฑ์ที่มีลักษณะเฉพาะ
เพื่อตอบสนองความต้องการของนักลงทุน

4.2.3 การจัดหาผลิตภัณฑ์และบริการ

กลุ่มบริษัทฟินันซ่ามีทีมงานบุคลากรด้านให้คำปรึกษาบริหารการลงทุน
และการพัฒนาผลิตภัณฑ์ที่เป็นกองทุนต่างประเทศรวม 11 คน ภายใต้การควบคุมดูแลของผู้บริหารหลัก
2 ท่าน คือ นายยูจีน เอส. เดวิส และนายวรสิทธิ์ โภคาชัยพัฒน์
ซึ่งการดำเนินงานจะทำงานเป็นทีม
แบ่งเป็นทีมงานวิเคราะห์ทั้งที่อยู่ในประเทศไทยและสาขาสำนักงานในต่างประเทศเป็นผู้ดำเนินการวิเคราะห์ภาวะเศรษฐกิจและภาวะการลงทุนในประเทศที่ครอบคลุมการให้บริการ
และวิเคราะห์บริษัทเป้าหมายในการลงทุน โดยพิจารณาจากกิจการที่มีศักยภาพเติบโต
เป็นผู้นำตลาดอันดับต้นๆ มีผู้บริหารที่มีศักยภาพ แต่มีปัญหาด้านโครงสร้างทางการเงินเป็นปัจจัยหลัก
และนำเสนอแก่กองทุนต่างประเทศเพื่อพิจารณาหาโอกาสการลงทุนและผลตอบแทนที่คาดหวังจากการลงทุน
ทีมงานบริหารการลงทุนจะดำเนินการเข้าเจรจาในฐานะที่ปรึกษาของกองทุนกับผู้บริหารของบริษัท
เพื่อเสนอแนวทางการลงทุนและเงินทุนสนับสนุนแก่บริษัทเป้าหมาย
และทีมงานอีกส่วนหนึ่งจะคอยติดตามและประเมินผลการดำเนินงานของบริษัทดังกล่าวนำเสนอต่อคณะกรรมการของกองทุนต่างประเทศ
และเมื่อกองทุนมีผลตอบแทนจากการลงทุนในระดับที่พอใจ จะจำหน่ายเงินลงทุนเมื่อภาวะเหมาะสม

เนื่องจากสภาวะตลาดที่ได้กล่าวข้างต้น FFM
ไม่ประสบความสำเร็จเท่าที่ควรในการระดมทุนให้กองทุนสยาม อินเวสเม้นท์ ฟันด์ โฟร์ (Siam
Investment Fund IV, L.P.) ซึ่งเป็นกองทุน PE ของไทย
จึงได้หันไปจัดตั้งกองทุนระดับภูมิภาคแทน โดยเมื่อไม่กี่เดือนที่ผ่านมา FFM
ให้ความสำคัญกับการจัดตั้งกองทุนระดับภูมิภาค โดยร่วมกับกลุ่ม PE
ชั้นนำในเวียดนามและอินโดนีเซีย ริเริ่มจัดตั้งกองทุน ASEAN Alliance Fund
โดยการนำผู้เชี่ยวชาญท้องถิ่นและต่างประเทศเข้ามาอยู่ในโครงสร้างการบริหารจัดการที่ส่งเสริมความร่วมมือซึ่งกันและกัน
เพื่อให้แน่ใจว่าจะได้ข้อตกลงทางธุรกิจที่เหมาะสม
และเกิดขึ้นในสภาวะตลาดและช่วงเวลาที่ถูกต้องเหมาะสมเช่นกัน
ซึ่งความร่วมมือกันจากหลากหลายประเทศเท่านั้นที่จะช่วยสร้างเสริมโอกาสให้แก่ตลาด PE
ในอาเซียน การจัดตั้ง ASEAN Alliance Fund จะเกิดขึ้นอย่างเป็นทางการในไตรมาสแรกของปี
2556 โดยตั้งเป้าที่จะระดมทุนงวดแรกให้ได้ภายในวันที่ 30 มิถุนายน 2556
ซึ่งกระแสตอบรับเบื้องต้นจากนักลงทุนเป็นไปในทิศทางที่ดี

ในส่วนของกองทุนรวมภายในประเทศ บลจ. ฟินันซ่า จะเป็นผู้ออกหน่วยลงทุนจำหน่ายแก่ประชาชน
โดยมีเป้าหมายที่จะจัดตั้งกองทุนรวมใหม่ๆ ขึ้น โดยอย่างน้อยในช่วงครึ่งแรกของปี 2556
มีแนวโน้มที่จะเน้นไปที่แนวทาง “อนุรักษ์นิยม” และ “มีเอกลักษณ์” โดยมีแผนที่จะออกกองทุน
Health Insurance Fund ซึ่งเป็นกองทุนรวมผสมที่คุ้มครองประกันสุขภาพให้นักลงทุนด้วย
อัตราขั้นต่ำในการลงทุนจะค่อนข้างสูง และวงเงินคุ้มครองจะขึ้นอยู่กับยอดการลงทุนของแต่ละคน
โดยกองทุนดังกล่าวจะเป็นกองทุนแรกของประเทศไทยสำหรับกองทุนประเภทนี้ นอกจากนี้
บลจ.ฟินันซ่ายังจะพยายามออกกองทุนกำหนดระยะเวลา (trigger fund) ตามโอกาสตลอดทั้งปี
กองทุนเหล่านี้จะปิดตัวเมื่อสร้างผลตอบแทนได้ตามเป้า
และที่ผ่านมาได้รับความนิยมในหมู่นักลงทุนรายย่อย นอกจากนี้
ยังมีการเสนอเพิ่มทุนในกองทุนรวมอสังหาริมทรัพย์ตรีนิตี้ (The Trinity Property Fund)
ซึ่งจะเพิ่มสินทรัพย์ให้กองทุนนี้ราว 700 ล้านบาท ระหว่างนี้
บลจ.ฟินันซ่าได้ยื่นประกวดราคาในการจัดตั้งกองทุนรวมอสังหาริมทรัพย์ใหม่อีกสามกองทุน

4.  ธุรกิจการลงทุนโดยตรง

บริษัทและบริษัทย่อยในกลุ่มฟินันซ่ายังมีการลงทุนโดยตรงในบริษัทและ/หรือกองทุนต่างๆ
ซึ่งเป็นการดำเนินการเพื่อสนับสนุนหรือเพื่อการขยายธุรกิจของกลุ่ม

การลงทุนโดยตรงของกลุ่มฟินันซ่าในช่วง 3 ปีที่ผ่านมามีดังนี้

  ในปี 2553 FNS ลงทุนเพิ่มใน FSS ทำให้สัดส่วนการถือหุ้นเพิ่มขึ้นเป็นร้อยละ 19.84 ณ สิ้นปี
  2553

  FNS ลงทุนเพิ่มใน FAM จำนวน 100 ล้านบาท ตามที่ FAM ได้เพิ่มทุนจดทะเบียนจาก 100
  ล้านบาท เป็น 200 ล้านบาท

  FNS ลงทุนเพิ่มใน PD ตามที่ PD เพิ่มทุนจดทะเบียนและเสนอขายหุ้นต่อบริษัทและบุคคลภายนอก
  ทำให้สัดส่วนการถือหุ้นของบริษัทเป็นร้อยละ 49.90

  ในปี 2554 FNS ลงทุนเพิ่มใน FSL จำนวน 50 ล้านบาท ตามที่ FSL ได้เพิ่มทุนจดทะเบียนจาก
  450 ล้านบาท เป็น 500 ล้านบาท

  FNS ลงทุนเพิ่มใน PD จำนวน 380 ล้านบาท ตามที่ PD ได้เพิ่มทุนจดทะเบียนเป็น 1,000
  ล้านบาท และเรียกชำระค่าหุ้นเพิ่มทุน

  FNS ลงทุนเพิ่มใน FSS ทำให้สัดส่วนการถือหุ้นของบริษัทเป็นร้อยละ 24.99 ณ สิ้นปี 2554

  FFM ลงทุนในกองทุน ซีเอ็มบีไอ ฟินันซ่า ไชน่า เวียดนาม ฟันด์ ในสัดส่วนร้อยละ 39.05

  ในปี 2555 FNS ลงทุนเพิ่มใน FSS ทำให้สัดส่วนการถือหุ้นของบริษัทเป็นร้อยละ 25.41 ณ สิ้นปี
  2555

4.4 ธุรกิจนายหน้าซื้อขายหลักทรัพย์

การให้บริการนายหน้าซื้อขายหลักทรัพย์ จะดำเนินการผ่านบริษัทหลักทรัพย์ ฟินันเซีย ไซรัส จำกัด
(มหาชน) (FSS) ซึ่งเป็นบริษัทร่วมของบริษัท FSS
ดำเนินธุรกิจหลักทรัพย์โดยได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์
ให้บริการทางด้านการเงินหลากหลายประเภท ซึ่งรวมถึงธุรกิจนายหน้าซื้อขายหลักทรัพย์
ธุรกิจวาณิชธนกิจ ธุรกิจซื้อขายตราสารหนี้ ธุรกิจยืมและให้ยืมหลักทรัพย์
และธุรกิจซื้อขายสัญญาซื้อขายล่วงหน้า

ณ วันที่ 31 ธันวาคม 2555 บล.ฟินันเซีย ไซรัส มีเจ้าหน้าที่การตลาดจำนวน 693 คน
ลดลงจากจำนวน 743 คน เมื่อสิ้นปี 2554 จำนวนสาขาของบริษัทอยู่ที่ 40 สาขา ณ สิ้นปี 2555
เพิ่มขึ้นจาก 37 สาขา ณ สิ้นปี 2554 ในจำนวน 40 สาขานี้ 21 สาขาตั้งอยู่ในกรุงเทพฯ
ซึ่งรวมทั้งสำนักงานใหญ่ด้วย
ผลิตภาพที่เพิ่มขึ้นรวมทั้งการประหยัดต่อขนาดที่เกิดขึ้นด้วยปริมาณธุรกิจที่เพิ่มขึ้นถึงจุดเหมาะสม
ทำให้บริษัทสามารถลงทุนในด้านการวิเคราะห์หลักทรัพย์ตลอดจนการปรับปรุงการให้บริการลูกค้าของเจ้าหน้าที่การตลาดในระดับที่สามารถแข่งขันได้อย่างครบครัน

บล.ฟินันเซีย ไซรัส สามารถรักษาอันดับที่ 2
ในระหว่างบริษัทหลักทรัพย์ในประเทศไทยในเรื่องส่วนแบ่งการตลาดของปริมาณการซื้อขายหลักทรัพย์ในปี
2555 ไว้ได้ โดยมีส่วนแบ่งการตลาดเพิ่มขึ้นเป็นอัตราร้อยละ 6.19 จาก 5.17 ในปี 2554
แนวโน้มการปรับตัวของส่วนแบ่งการตลาดของบริษัทในระยะเวลาที่ผ่านมาโดยเฉพาะอย่างยิ่งนับจากการควบรวมกิจการในเดือนกรกฏาคม
2552 แสดงให้เห็นโดยกราฟแสดงส่วนแบ่งตลาด ดังนี้

[]

บล.ฟินันเซีย ไซรัส
ยังส่งเสริมปริมาณการซื้อขายหุ้นทางอินเตอร์เน็ตผ่านระบบอินเตอร์เน็ตที่ได้พัฒนาขึ้น
ซึ่งได้รับความนิยมและส่งผลต่อการเติบโตของส่วนแบ่งการตลาดของบริษัท โดยในปี 2555
ประมาณร้อยละ 50 ของปริมาณการซื้อขายหุ้นของบริษัทมาจากการซื้อขายผ่านทางอินเตอร์เน็ต
ซึ่งเป็นสถิติใหม่ นอกจากนี้ FSS
ยังมุ่งที่จะเป็นผู้นำในการนำนักลงทุนชาวไทยไปลงทุนในตลาดต่างประเทศ ทั้งนี้
การผ่อนคลายกฏระเบียบที่กำกับการลงทุนในหลักทรัพย์ต่างประเทศโดยนักลงทุนไทยอยู่ระหว่างการดำเนินการ
ถึงแม้ว่าตลาดหลักทรัพย์ของไทยจะมีอัตราผลตอบแทนเหนือกว่าเกือบทุกตลาดในต่างประเทศในปี
2555 แต่มูลค่าการลงทุนของนักลงทุนไทยที่เป็นลูกค้าของ FSS ซึ่งลงทุนในต่างประเทศพุ่งสูงขึ้นเป็น
3.9 พันล้านบาทในปี 2555 จาก 124.6 ล้านบาทในปี 2554
คาดว่าการลงทุนในต่างประเทศของนักลงทุนชาวไทยจะขยายตัวอย่างต่อเนื่องในอนาคต

รายละเอียดเกี่ยวกับ FSS สามารถดูได้จาก www.fnsyrus.com

4.5 ธุรกิจพัฒนาและให้เช่าคลังสินค้า

การดำเนินธุรกิจพัฒนาและให้เช่าคลังสินค้าจะทำผ่าน บริษัท พรอสเพค ดีเวลลอปเมนท์ จำกัด
(PD) ซึ่งเป็นบริษัทร่วมที่ฟินันซ่าถือหุ้นอยู่ ร้อยละ 41.58
และตั้งเป้าหมายที่จะเป็นผู้นำในการพัฒนานิคมอุตสาหกรรมของประเทศไทย โดยขณะนี้ PD
กำลังพัฒนาโครงการบางกอกฟรีเทรดโซน (BFTZ) ปัจจุบัน PD มีพื้นที่คลังสินค้าสำเร็จรูป
และคลังสินค้าใหม่สั่งสร้าง รวมถึงพื้นที่โรงงานพร้อมให้เช่าทั้งหมด 83,365 ตารางเมตร
โดยอัตราการเช่าพื้นที่ขณะนี้อยู่ที่ร้อยละ 94

PD วางแผนจะเพิ่มพื้นที่คลังสินค้าและโรงงานขึ้นอีก 75,000 ตารางเมตร ทำให้มีพื้นที่ให้เช่ารวม
158,000 ตารางเมตร โดยมีเป้าหมายที่จะปล่อยเช่าเพิ่มให้ได้อีก 75,000 ตารางเมตรในปี
2556 ทั้งนี้ การเพิ่มพื้นที่คลังสินค้าและโรงงานเป็นองค์ประกอบสำคัญในแผนธุรกิจปี 2556
เนื่องจากการมีพื้นที่สร้างสมบูรณ์พร้อมให้ลูกค้าเช่าจะช่วยสนับสนุนการทำการตลาด

ความต้องการพื้นที่โรงงานและคลังสินค้าให้เช่าโดยรวมของประเทศไทยยังคงแข็งแกร่ง
ขณะที่ความกังวลว่าอุทกภัยเมื่อปลายปี 2554
จะทำให้นักลงทุนไม่กล้าลงทุนในประเทศไทยก็ไม่เกิดขึ้นดังคาด สถิติอุตสาหกรรมแสดงให้เห็นว่า
ยอดขายพื้นที่เขตประกอบการอุตสาหกรรมในปี 2555 เพิ่มขึ้นร้อยละ 56.9 เมื่อเทียบกับร้อยละ 59
ในปี 2554 ตัวเลขอุปสงค์ดังกล่าวสะท้อนให้เห็นการปรับตัวของการลงทุนจากต่างประเทศ
(Foreign Direct Investment - FDI) ซึ่งเพิ่มขึ้นจาก 21,100 ล้านเหรียญสหรัฐในปี 2554
เป็น 49,300 ล้านเหรียญสหรัฐในปี 2555 นอกจากนี้
เป็นที่ค่อนข้างชัดเจนว่าอาเซียนจะดึงดูดความสนใจเพิ่มมากขึ้นจากบริษัทผู้ผลิตต่างประเทศรวมทั้งภายในอาเซียนเอง
ประเทศไทยมีจุดเด่นที่มีโครงสร้างพื้นฐานหลักสำหรับฐานการผลิตอยู่แล้ว และพัฒนาไว้ค่อนข้างดี